kardosdrur/scandi-wiki huggingface dataset:
Berlingske Nyhedsbureau

Berlingske Nyhedsbureau (forkortet BNB) var et dansk nyhedsbureau, der var ejet af Berlingske Media. Chef for nyhedsbureauet var Jakob Weiss. BNB lukkede den 1. december 2015.

Bureauet blev etableret 1. januar 2012 og leverede journalistisk indhold til bl.a. Berlingske, BT, Århus Stiftstidende, Randers Amtsavis, Dagbladet Ringkøbing-Skjern, Viborg Folkeblad, Dagbladet Holstebro, Folkebladet Lemvig, Dagbladet Struer, JydskeVestkysten, Bornholms Tidende, Radio24syv, Fyens Stiftstidende, Fyns Amts Avis, Vejle Amts Folkeblad, Fredericia Dagblad, Horsens Folkeblad, Nova, Skala FM, Pop FM og Radio Viborg samt Berlingske Medias 46 lokale ugeaviser. Derudover blev der leveret online-indhold til alle mediernes hjemmesider.

Bureauet blev etableret i kølvandet på, at Berlingske Media i 2011 opsagde sin aftale med Ritzaus Bureau grundet utilfredshed med bureauets produkter. 

BNB havde primært til huse i koncernhovedsædet i Pilestræde i København, mens en mindre afdeling var placeret på Århus Stiftstidende. I alt beskæftigede bureauet 19 medarbejdere.

I september 2012 vandt Berlingske Nyhedsbureau et udbud om leverance af nyhedstjeneste til Folketinget. Aftalen trådte i kraft i 2013. 

Den 16. november 2015 kom det frem, at de nye belgiske ejere af Berlingske Media ville lukke BNB den 1. december 2015. Otte medarbejdere på BNB rykkede i forbindelse med lukningen over på Ritzau.

Eksterne henvisninger
 Berlingske Nyhedsbureaus hjemmeside

Kilder 

Etableret i 2012
Nyhedsbureauer
Berlingske Media
Stanley Bacon

Stanley Vivian Bacon (13. august 1885 – 13. oktober 1952) var en britisk bryder som deltog i OL 1908 i London.
 
Bacon blev olympisk mester i brydning under OL 1908 i London. Han vandt i brydning, fristil i vægtklassen mellemvægt foran landsmændene George de Relwyskow og Frederick Beck.

Eksterne henvisninger 
 

Brydere fra Storbritannien
Olympiske mestre fra Storbritannien
Medaljevindere ved sommer-OL 1908
Meyer (efternavn)

Meyer (også stavet Mejer, Meier, Maier eller Mayer) er et efternavn. Efternavnet Meyer har flere oprindelsessteder.

Stavemåden Meyer er ifølge Danmarks Statistik den mest anvendte (2.907 personer med efternavnet i 2012)
De øvrige varianter er: Meier (928 personer i 2012), Mejer (517), Mayer (54) personer, Maier (38).

Navnet har tre primære kendte oprindelsessteder:

1. Professionsefternavn A: Meyer stammer bl.a. fra det tyske sprog hvor det er en gammel betegnelse for en landmand. Mange danske "Meyer" er efterkommere af tyske bønder eller efterkommere af bønder fra Sønderjylland. I 1700 tallets Sønderjylland var det således ikke uset at børn af en landmand / husmand blev kaldt Meyer, børn af Møller blev kaldt Møller, Smed, Bødker osv.

Dette er formentlig den største kilde til de nulevende Meyers efternavne i Danmark

2. Professionsefternavn B: Særligt i Sydtyskland blev betegnelsen Meyer anvendt om en ejendomsforvalter. En stor del af disse fik endvidere tillagt yderligere et led tilnavnet som Baumeyer, Hoffmeyer osv. Det er også værd at bemærke at stavemåden Mayer er anvendt mere i det sydlige Tyskland, mens nordtyskeland har en højere koncentration af Meyer.
 
3. Jødisk efternavn: En tredje oprindelse til efternavnet Meyer har jødiske rødder, hvor navnet Meyer eller Meïr på hebraisk kan betyde en lærd / lærer

Kendte med navnet Meyer 
 Ernst Meyer (maler) - dansk maler (1797–1861)
 Niels I. Meyer -  dansk ingeniør (født 1930)
 Claus Meyer - dansk kok (født 1963)
 Niels Chr. Meyer, bedre kendt som Bubber - dansk tv-vært (født 1964)
V.H. Meyer - (Apoteker og medstifter af Toms Chokolade)
Johannes Meyer - Skuespiller (1884-1972)

Tyske efternavne
Charles Ericksen

Karl Fredrik "Charles" Ericksen (20. juni 1875 i Tønsberg – 23. februar 1916 i Brooklyn) var en norsk bryder som deltog i OL 1904 i St. Louis.

Ericksen blev olympisk mester i brydning under OL 1904 i St. Louis. Han vandt i brydning, i fristil i vægtklassen weltervægt foran William Beckman og Jerry Winholtz, begge fra USA.

Eksterne henvisninger 
 

Brydere fra Norge
Olympiske mestre fra Norge
Medaljevindere ved sommer-OL 1904
Louis Soonius

Lodewijk (Louis) Soonius (10. marts 1883 i Haag - 9. marts 1956 smst) var en hollandsk kunstmaler.

Soonius besøgte Koninklijke Academie van Beeldende Kunsten i Haag i starten af det 20. århundrede. Han var medlem af den såkaldte Haag Skole som dyrkede impressionistisk landskabsmaleri ved den hollandske kyst. Soonius var en begavet figurmaler og hans billeder gengiver fortrinsvis legende børn og turister på stranden ved den mondæne haagske bydel Scheveningen. 

Værker af kunstneren Louis Soonius findes i flere hollandske og internationale samlinger, som blandt andet på Rijksmuseum i Amsterdam og Museum Kunst der Westküste i Nordtyskland.

Eksterne links 
 Om Louis Soonius på mutualart.com
 Omtale på marksmit.nl 

Personer fra Haag
Malere fra Nederlandene
Namnlösa sällskapet

Namnlösa sällskapet hed et upsalensisk æstetisk studentersamfund, der stiftedes 1860 og bestod 6—7 år.

Formålet for det var at fremelske en "sund realisme", og dets mest betydende medlemmer var Snoilsky, Björck, Bäckström, Nyblom, Wikner, Wirsén og nordmanden Dietrichson, som var den egentlige stifter. Medlemmerne udgav to bind Sånger och berättelser.

Kilder 

 

Studenterorganisationer
Wirsén

Wirsén er navnet på en svensk adelsslægt:

Personer 
 Gustav Fredrik Wirsén (1779-1827) – statsråd
 Carl David af Wirsén (1842-1912) – svensk digter
 Carin Wirsén (født 1943) – svensk forfatter

Svenske efternavne
Adelsslægter fra Sverige
Carl David af Wirsén

Carl David af Wirsén (9. december 1842 - 12. juni 1912) var en svensk digter og kritiker. I nutiden er han mest kendt for teksten En vänlig grönskas rika drakt ("Det dufter lysegrønt af græs", nummer 725 i Den Danske Salmebog, fordansket af Johannes Johansen).

af Wirsén blev student 1860, Dr. phil. 1866 og docent i litteraturhistorie 1868 ved Uppsala Universitet. I 1870 ansattes han som lektor ved latinskolen, men måtte 5 år senere på grund af svagelighed trække sig tilbage og bosatte sig en tid i Göteborg. I 1880 begyndte han en udstrakt kritisk virksomhed i "Post- och Inrikes Tidningar", og fra 1886 skrev han tillige kritikker i "Vårt Land". I 1883 blev han, da Ljunggren trak sig tilbage, Svenska Akademiens sekretær til sin død. 

Som student blev af Wirsén medlem af det litterære Namnlösa sällskapet; men hans første digte er ganske ubetydelige, og først 1876 udgav han sin første samling Dikter, der 4 år senere efterfulgtes af Nya dikter, Från Bethlehem till Golgatha (1882), Sånger och bilder (1884), Vintergrönt (1890), Under furor och cypresser (1896), Visor, romanser och ballader (1899) og flere. I disse digtsamlinger når han højest i sine idyller; men i de senere samlinger har refleksionsdigte med religiøs grundtone overtaget over idyllerne, og naturskildringerne er i reglen mere udtryk for religiøs romantik end frisk naturopfattelse; enkelte digte har nærmest karakter af at være salmer, i hvilke en glad trossikkerhed giver sig til kende. Ved siden af disse digte, der af mange anses for hans bedste, findes enkelte lejlighedsdigte og festdigte, blandt hvilke digtene Spinoza, Septemberdag vid Bellmans byst må anføres. 

af Wirsén har imidlertid også udfoldet en betydelig virksomhed som kritiker, men stillede sig stedse på et meget konservativt standpunkt og har under sin virksomhed i Svenska Akademiens tjeneste ikke altid evnet at skifte sol og vind lige. Han har kun betonet livsanskuelsens betydning og er som følge heraf optrådt meget energisk mod 1880'ernes forfattere, hvorom hans 1901 udgivne Kritiker, anmeldelser af værker af Bjørnson, Ibsen, Fogazzaro, Drachmann, Heidenstam, Strindberg og Hallström, bærer vidne. Blandt af Wirséns større arbejder kan anføres Jämförelse mellan Vischers och Zeisings åsikter om det humoristiska (1866), Studier rörande reformerna inom den franska vitterheten under 16:e och 19:e seklen (1868), Om Claes Livijn, hans verksamhet inom skönlitteraturen och den litterära polemiken (1870) samt hans biografier over Johan Gabriel Oxenstierna, Karl August Nicander og Bernhard von Beskow, udgivne 1901 i Lefnadsteckningar.

Kilder

Eksterne henvisninger 
 

Digtere fra Sverige
Kritikere fra Sverige
Svenskere i 1800-tallet
Svenskere i 1900-tallet
Medlemmer af Svenska Akademien
Salmonsens
Svensksprogede forfattere fra Sverige
Scottish Cup 1887-88

Scottish Football Association Challenge Cup 1887–88 var den 15. udgave af Scottish Football Association Challenge Cup, nutildags bedre kendt som Scottish Cup. De første kampe blev spillet den 3. september 1887, og turneringen blev afsluttet den 4. februar 1888, hvor Renton FC vandt finalen over Cambuslang FC med 6-1. Sejren var Renton FC's anden i turneringens historie.

Resultater

Renton FC's vej til sejren

Første runde 

147 hold spillede om 76 pladser i anden runde. Det betød, at fem hold, Aberdeen Rovers FC, Glasgow University AFC, Mauchline FC, Nithsdale FC og Southern Athletic FC, var oversiddere og dermed gik videre til anden runde uden kamp.

Anden runde 

76 hold spillede om 42 pladser i tredje runde. Det betød, at seks hold, Heart of Midlothian FC, Kilmarnock FC, Lassodie FC, Oban FC, Plains FC og Vale of Leven Wanderers FC, var oversiddere og dermed gik videre til tredje runde uden kamp.

Tredje runde 

42 hold spillede om 22 pladser i fjerde runde. Det betød, at to hold, Lindertis FC og Partick Thistle FC, var oversiddere og dermed gik videre til fjerde runde uden kamp.

Fjerde runde 

Fjerde runde havde deltagelse af 22 hold, der spillede om 16 pladser i ottendedelsfinalerne. Det betød, at 10 af holdene var oversiddere og dermed gik videre til ottendedelsfinalerne uden kamp.

Ottendedelsfinaler 

Seksten hold spillede om otte pladser i kvartfinalerne.

Kvartfinaler 

I kvartfinalerne spillede de otte vindere fra ottendedelsfinalerne om fire pladser i semifinalerne.

Semifinaler

Finale

Kilder / eksterne henvisninger 
 London Hearts Supporters Club – Scottish Cup Results for 1887-88 
 RSSSF – Scotland Cup Results 1873/74-1877/78 and 1889/90-1995/96 
 IFFHS: Scottish Cup 1887–88 
 Scottish FA – Scottish Cup Final Archive – 1887/88

Noter 

Sæsoner i Scottish Cup
Fodbold i 1887
Fodbold i 1888
Hans Hildebrand

Hans Olof Hildebrand Hildebrand (5. april 1842 - 2. februar 1913) var en svensk historiker, søn af Bror Emil Hildebrand. 

Hildebrand blev 1860 student i Uppsala og 1866 Dr. phil.; efter at han 1865 var blevet ekstraordinær amanuensis i Vitterhetsakademien var han 1866—96 sekretær i Samfundet för utgifvandet af handlingar rörande Skandinaviens historia. I 1871 ordinær amanuensis efterfulgte han 1879 sin fader som rigsantikvar og sekretær i Vitterhetsakademien. I 1895 valgtes han ind i Svenska Akademien. Som forfatter har han udmærket sig ved en ualmindelig stor produktivitet; de betydeligste af hans arbejder er: Svenska folket under hednatiden (1866; ny udgave 1872, udgivet på tysk 1873), De förhistoriska folken i Europa (1873—80), Sveriges medeltid, 1—3 (1879—1903), Livet på Island under sagotiden (1867, ny udgave 1883), Folkens tro om sina döda (1874), Visby och dess minnesmärken (1892—93), Den kyrkliga konsten under Sveriges medeltid (ny udgave 1907); han har tillige været udgiver af "Kongliga Vitterhets-, historie- och antiquitetsakademiens Månadsblad" siden 1872 og "Antiquariskt tidskrift för Sverige" siden 1880. Af hans oversættelser må nævnes Snorre Sturlasons konungasagor (1869—71). 1888—1909 var han formand for den meget betydningsfulde "Svenska turistföreningen". I 1907 tog Hildebrand afsked som rigsantikvar.

Kilder

Eksterne henvisninger 
 

Historikere fra Sverige
Arkivarer fra Sverige
Faglitterære forfattere fra Sverige
Svensksprogede forfattere fra Sverige
Medlemmer af Kungliga Vitterhets Historie och Antikvitets Akademien
Medlemmer af Svenska Akademien
Svenskere i 1800-tallet
Svenskere i 1900-tallet
Ibens (ep)

ibens er en ep udgivet af den danske popgruppe ibens i august 1996. Det er bandets første demoudgivelse og forløberen til albummet af samme navn, der blev udgivet i 1997.

Ep'en indeholder fire sange, der alle blev genindspillet til albummet ibens i 1997. "Ølstykke i november" blev et mindre hit og førte til en pladekontrakt med EMI. I foråret 1997 blev debutalbummet udgivet, og alle fire sange fra ep'en blev mindre hits i dansk radio. I 2012 åbnede ibens op for salget af demo-ep'en i en kort periode. 

Ep'en er indspillet af Carsten Lykke, Henrik Marstal og Kristian Obling Høeg. Det var den eneste ep, udgivet af ibens, indtil Halvelektronisk blev udgivet i november 2012.

Skæringsliste 

 "Ølstykke i november"
 "Jeg savner min blå cykel"
 "Farvel, fru professor"
 "Solveig"

Album fra 1996
Ibens-album
Debut EP'er
Blockbuster Video

Blockbuster Video, formelt Blockbuster LLC og tidligere Blockbuster Inc. er en amerikanskejet butikskæde, der tilbyder udlejning af spillefilm og computerspil; oprindeligt udelukkende via fysiske butikker, men i de senere år også via streaming og video-on-demand. Kæden blev grundlagt i 1985. Den første butik åbnedes i Dallas, Texas med hovedsædet er beliggende i McKinney, Texas indtil 2011.

Som følge af et stærkt vigende marked med øget konkurrence fra bl.a. Netflix, indgav virksomheden i september 2010 konkursbegæring, og blev i april 2011 overtaget af Dish Network for 233 millioner amerikanske dollar. De lukkede alle detailbutikker i 2013, men efter en række lukninger, der oprindeligt blev rapporteret af Blockbuster Fan Page, i 2019, er kun en butik åben i Bend, Oregon, Amerikas Forenede Stater.

Fra 1993 til 2004 var Blockbuster ejet af Viacom.

Blockbuster i Danmark
Blockbuster Video har været på det danske marked siden 1996, hvor man opkøbte Christianshavn Videos 35 butikker. Siden åbnede Blockbuster en del nye butikker. I 2009, hvor der var flest, talte kæden 72 butikker, men senere er nogle lukket, blandt andet tre butikker i København. I 2011 havde Blockbuster Video Danmark A/S et underskud på 5,363 millioner kroner. Administrerende direktør er Søren Heilmann. 

Efteråret 2013 blev navnet "Blockbuster" i Danmark solgt til TDC. TDC overtog dog ikke Blockbusters 46 fysiske butikker. De fortsatte under navnet Bluecity og fortsatte med at udleje film, men også supplere med køb og salg af blandt andet brugt elektronik.

TDC åbnede i dec. 2014 en streamingtjeneste under navnet blockbuster.dk

Eksterne henvisninger
 Blockbusters internationale hjemmeside

Referencer

Etableret i 1985
Detailvirksomheder fra USA
Filmbutikker
Ophørt i 2014
Enköpings kommun

Enköpings kommun ligger i landskapet Uppland i den sydvestlige del af det svenske län Uppsala län. Kommunen har grænser til nabokommunerne Heby, Uppsala og Håbo i Uppsala län. I vest grænser kommunen op til Västerås og Sala kommuner i Västmanlands län, og i syd går grænsen til Strängnäs kommune i Södermanlands län over øen Mårsön i Mälaren. Kommunens administrationscenter ligger i byen Enköping.

Kommunen er kendt for sine mange runesten. Politikerne Anna Lindh og Anna Sjödin kommer fra kommunen.

Geografi
Kommunen ligger nord for søen Mälaren og vest for Mälarens nordligste fjordarm, Ekoln. Flere øer i Mälaren ligger i kommunen. Vigtige vandløb er Örsundaån, som munder ud i Ekoln ved Örsundsbro og Sagån som danner grænse mellem Västmanland og Uppland.

Vejene E18, Riksväg 55 og Riksväg 70 går gennem kommunen. Enköping er forbundet til det svenske jernbanenet med Mälarbanan.

Byer
Enköping kommune har syv byer.
Indbyggere pr. 31. december 2005.

Eksterne kilder og henvisninger

 ”Kommunarealer den 1. januar 2012”  (Excel). Statistiska centralbyrån.
 ”Folkmängd i riket, län och kommuner 30 juni 2012”.  Statistiska centralbyrån.

Kommuner i Uppsala län
Elisabeth Warling

Elisabeth Warling (1858 i Stockholm – 1915) var en svensk maler. 

Hun studerede ved Kungliga Akademien för de fria konsterna 1876-83 og derefter i Paris og  Barbizon. Hun har malet portrætter i harmoniske farver, af især kvinder og børn. Men også landskabsmaleri og genrebilleder findes i hendes produktion.

Galleri

Kilde 
Lexikonett amanda och Kultur1

Eksterne henvisninger 

Minnesartikel i tidningen Hertha nr 19 1916 

Malere fra Sverige
Personer fra Stockholm
Portrætmalere
Landskabsmalere
Svenskere i 1800-tallet
Svenskere i 1900-tallet
Steffen Schackinger

Steffen Schackinger (født 11. august 1973) er en dansk guitarist, der i maj 2010 høstede anerkendelse i guitarkredse, da han trådte ind på listen over tidernes bedste guitarister i Guitar On The Edge med en 15. plads – bl.a. placeret foran Slash, Eric Clapton, Frank Zappa og Carlos Santana.

Steffen Schackinger er født og opvokset på Fyn og uddannet fra Det Fynske Musikkonservatorium. I 1990’erne var han guitarist i det odenseanske rockband Merzy, med hvem han også turnerede i det meste af Europa, indtil han i 1998 forlod bandet. Siden har han som freelancemusiker spillet med i og skrevet musik til diverse musicals og teaterstykker, ligesom han har arbejdet som studiemusiker og underviser. 

I 2008 udgav han albummet ElectriGuitartistry, hvor han i eget navn spiller egne kompositioner. Stilen er instrumental melodisk fusion/rock, og medvirkende på pladen er de gamle bandmedlemmer fra Merzy Henrik Bjørn (bas) og Mickey Hurricane (trommer) samt violinisten Jane Clark. Albummet og videoerne med Schackinger har fået flere millioner visninger på YouTube.

Steffen Schackinger har tre børn: Augusta, Villum og Bille. Hans sang A&V er opkaldt efter tvillingesættet, Augusta og Villum.

Referencer

Eksterne links 
 http://www.guitarontheedge.co.uk/schackinger.html[ Guitar On The Edge] 
 Steffen Schackingers hjemmeside

Musikere fra Danmark
Sumprose

 
Sumprose (Rosa palustris), også skrevet Sump-Rose, er en lav, tæppedannende busk med lyserøde blomster. Planten er fuldstændigt hårdfør, men bruges ikke meget i Danmark. Blomsterne er stærkt duftende.

Beskrivelse 
Sumprose er en løvfældende busk med en opret, udløberdannende vækst. Skuddene er forsynet med stærkt krummede torne. Barken er først lysegrøn og glat, men senere bliver den rødbrun. Gamle grene kan få en bark, som er grå og svagt opsprækkende. Knopperne er spredt stillede, knudeformede og rødbrune. 

Bladene er uligefinnede med lancetformede småblade, der har savtakket rand. Oversiden er blank og græsgrøn, mens undersiden er lyst grågrøn. Høstfarven er gul. Blomstringen foregår i juni-juli, hvor man finder blomsterne endestillet på kortskud fra bladhjørnerne. Frugten er et stivhåret, orangerødt og kuglerundt eller svagt sammentrykt hyben med mange frø.

Rodsystemet består af højtliggende rødder og lange udløbere. 

Højde x bredde og årlig tilvækst: 1,50 x 1,50 m (25 x 25 cm/år).

Hjemsted 
Sumprose er udbredt i Canada fra Ontario i vest til New Brunswick i øst samt i hele det østlige USA fra Michigan og Arkansas i vest til Maine og Florida i øst. Overalt er den knyttet til lysåbne voksesteder med fugtig til våd jordbund, dvs. i sumpe og langs sø- og flodbredder. 

I Kouchibouguac Nationalparken, som ligger på østkysten af delstaten New Brunswick, Canada, vokser arten i fugtige skove sammen med bl.a. alleghenybærmispel, perlekurv, rosmarinlyng, thuja, vildvin, amerikansk asp, amerikansk sumpiris, amerkansk bøg, balsamædelgran, bregnepors, bølget treblad, canadisk bøffelbær, canadisk gyldenris, canadisk hønsebær, glansbladet rose, grønlandsk post, grå valnød, hjertebladet asters, hvidgran, håret solhat, indianerpibe, kanelbregne, labradorrøn, lav blåbær, mosepors, nedliggende bjergte, nybelgisk asters, næbhassel, papirbirk, pennsylvansk vokspors, pilekornel, Rhododendron canadense, rødask, rødeg, rødløn, skarlagenjordbær, skærmvintergrøn, smalbladet kalmia, sortfrugtet surbær, storfrugtet tranebær, toårig natlys, virginsk hæg, virginsk vinterbær, weymouthfyr, østamerikansk hemlock og østamerikansk lærk

Note 

Lyserøde blomster
Sumpplanter
Rose
Independence Hall

Independence Hall er et nationalt mindesmærke i Philadelphia, Pennsylvania, USA. Bygningen ligger på Chestnut Street mellem 5th og 6th Street, og er mest kendt for at være stedet hvor den amerikanske uafhængighedserklæring blev diskuteret og underskrevet. Bygningen er en murstensbygning i gregoriansk stil og blev påbegyndt i 1732 og stod færdig i 1753, som Pennsylvania State House for staten Pennsylvania. Mellem 1775 og 1783 var den mødested for Kontinentale Kongres. Bygningen er nu en del af området Independence National Historic Park og blev i 1979 optaget på UNESCOs verdensarvsliste.

Referencer

Eksterne henvisninger 

Verdensarvsområder i USA
Bygninger, konstruktioner og anlæg i Philadelphia
Rideaukanalen

Rideaukanalen ( eller Rideau Waterway) forbinder byen Ottawa ved Ottawafloden med byen Kingston ved Lake Ontario. Rideaukanalen blev indviet i 1832 og anvendes stadig i dag. Kanalen blev i 2007 optaget på UNESCOs Verdensarvsliste.

Eksterne henvisninger 

Verdensarvsområder i Canada
Kanaler
Abbas al-Musawi

Abbas al-Musawi (1952 - 16. februar 1992, ) var medstifter af den libanesiske, shia-muslimske Hizbollah-bevægelse og dens anden generalsekretær. Han blev slået ihjel af israelske styrker i 1992.

Al-Musawi blev født i landsbyen Al-Nabi Shayth i Bekaa-dalen i Libanon. Han brugte i løbet af sin ungdom otte år på islamiske studier i Najaf i Irak, hvor bl.a. Hassan Nasrallah senere studerede. Efter sine studier vendte Al-Musawi i 1978 tilbage til Libanon og i 1982 var han med til at grundlægge Hizbollah. Han var især aktiv i Bekaa-dalen og fra 1985 til 1988 var han leder af Hizbollahs militære gren. I maj 1991 valgtes han som bevægelsens generalsekretær, idet han med sin erfaring ville være i stand til at skærpe dens fokus på den aktive modstandskamp mod den israelske besættelse.

16. februar 1992 åbnede israelske Apache-helikoptere ild mod den kortege, al-Musawis bil var en del af. I angrebet blev al-Musawi selv samt hans kone, søn og fire andre slået ihjel. Islamisk Jihad udførte efterfølgende et angreb på den israelske ambassade i Buenos Aires som gengældelse for mordet på al-Musawis femårige søn.

Kilder 

Shia-islam
Islamister
Medlemmer af Hizbollah
Personer dræbt i attentat
Enköping

Enköping er en by i Uppsala län i landskapet Uppsala i Sverige. Den er administrationsby for Enköpings kommun og i 2010 havde byen 	21.121 indbyggere.

Enköping fik bystatus omkring 1300 og ligger ved søen Mälarens nordre bred. Fodboldklubben Enköpings SK Fotboll kommer herfra.

Eksterne henvisninger
Viacom

Viacom Inc. (fork. for Video & Audio Communications) er en amerikanskejet multinational medievirksomhed, der først og fremmest beskæftiger sig med spillefilm og satellit-tv-kanaler. Pr. 2010 var Viacom verdens fjerdestørste medievirksomhed, overgået af The Walt Disney Company, Time Warner og News Corporation. I 2011 havde Viacom en omsætning på ca. 87 milliarder kroner og beskæftigede 10.580 ansatte. 

Virksomheden blev grundlagt i 1971 som følge af at lovgivningen på daværende tidspunkt forbød tv-netværk at drive virksomhed indenfor kabel-tv og videresalg af tv-programmer. Viacom er vokset sig større via opkøb og fusioner; i 1985 opkøbtes eksempelvis MTV Networks og i 1994 Blockbuster Video og Paramount Pictures. CBS indgik i koncernen i 1999, men blev i 2005 udskilt som CBS Corporation. Ved samme lejlighed blev det nuværende Viacom etableret. Opdelingen skete, fordi virksomheden havde vokset sig for stor. Størstedelen af virksomheden ejes i dag af National Amusements, Inc., der samtidig ejer en kontrollerende aktiepost i CBS Corporation. 

Viacom har aktiviteter i mere end 160 lande og har over 600 millioner kunder på verdensplan. Blandt aktiviteterne er tv-kanalerne MTV, Nickelodeon, Comedy Central, BET, Spike TV, LOGO, Nick-at-Nite, TV Land, CMT og VH1 samt filmselskaberne Paramount Pictures og Dreamworks.

Den 4. december 2019 fusionerede virksomheden med CBS Corporation og dannede ViacomCBS.

Kilder og eksterne henvisninger
 Viacoms hjemmeside
 Om Viacom på Den Store Danske

ViacomCBS
Etableret i 1971
Medievirksomheder fra USA
Selskaber noteret på New York Stock Exchange